La normativa en matèria de publicitat de medicaments també inclou com a activitat publicitària el patrocini de congressos científics, reunions promocionals, simposis i actes similars.
La indústria farmacèutica disposa de diferents mitjans per patrocinar aquest tipus d'activitats sempre que s'adrecin a les persones facultades per prescriure o dispensar medicaments i que siguin de caire científic i professional.
L'objectiu fonamental d'un congrés científic és reunir professionals vinguts de diversos indrets amb la finalitat de debatre qüestions relacionades amb la seva especialitat.
És en aquest marc on la indústria farmacèutica aprofita per intensificar les relacions professionals amb les persones facultades per prescriure o dispensar medicaments.
Per tal d'assolir aquests objectius, una de les formes més usades pels laboratoris és la participació mitjançant la instal·lació d'estands, que serveixen tant per reunir-se amb els professionals assistents, i per distribuir materials d'interès científic, com també per mostrar amb imatges informació tècnica.
En aquests espais les empreses farmacèutiques hi acullen els participants, mostren els seus productes, distribueixen catàlegs i també donen a conèixer les novetats o els darrers llançaments de l'empresa.
La finalitat principal del laboratori ha de ser facilitar als professionals tota la informació que els serveixi en la seva activitat i que els ajudi a adquirir nous coneixements sobre els medicaments i les malalties i el seu tractament.
És per això que el laboratori ha de vetllar perquè tots els materials que es distribueixin en un congrés aportin un valor afegit per a les persones que hi assisteixen i també perquè puguin treure el màxim benefici professional de l'assistència.
Convé destacar que a Espanya se celebren congressos internacionals als quals assisteixen professionals d'altres països.
Així mateix, hi ha laboratoris que, tot i que estan ubicats a Catalunya, tenen la seu central en algun país europeu, i és aquesta seu l'encarregada d'elaborar tot el que s'ha de lliurar o que es vol mostrar als congressos.
Per aquest motiu, pot donar-se el cas que es proporcioni informació sobre algun medicament no disponible a Espanya o bé sobre alguna indicació medicamentària pendent d'autoritzar.
Això no pot ser un impediment perquè es faciliti tota la informació necessària per adquirir nous coneixements, però els professionals han de saber en tot moment les peculiaritats de cada medicament i cal que les manifestacions que s'incloguin en la informació no els indueixin a error.
Sobre això, cal tenir en compte les qüestions següents:
SIMPOSIS, PONÈNCIES, PRESENTACIONS O CONFERÈNCIES
Els simposis s'han d'utilitzar perquè especialistes en una determinada matèria exposin idees sobre temes científics generades per les seves investigacions, així com també per aportar coneixements.
En aquest tipus de reunions no es pot realitzar publicitat de medicaments.
Les ponències han de servir per exposar temes científics o projectes que serveixin per aprofundir en els coneixements dels professionals assistents.
En aquest cas tampoc han de servir per fer publicitat de cap medicament.
Les presentacions s'utilitzen com a suport a l'hora d'expressar resultats de recerca i també per oferir o mostrar informació de dades d'una investigació, i poden incloure textos, imatges, vídeos i arxius d'àudio.
Tenint en compte aquests continguts informatius, una presentació no pot contenir publicitat de medicaments.
Les conferències poden ser un mitjà on hi hagi un intercanvi d'opinions i coneixements i també han de servir per transmetre informació en relació amb un determinat tema per part de professionals experts.
No es poden utilitzar per fer publicitat d'un medicament.
PREGUNTES FREQÜENTS SOBRE LA PUBLICITAT DE MEDICAMENTS EN EL MARC D'ACTIVITATS CIENTÍFIQUES
El departament de congressos d'un laboratori planeja repartir iogurt gelat en els estands d'un congrés.
Sempre que no es pugui relacionar ni directament ni indirectament amb la promoció de cap medicament.
Un laboratori pot difondre l'existència d'un curs d'una societat mèdica a través de la seva xarxa comercial mitjançant díptics amb la invitació al curs en línia al web de la societat mèdica?
Es pot incloure en els díptics la col·laboració del laboratori?
Sempre que la difusió del curs així com els díptics informatius no estiguin vinculats a aspectes publicitaris de cap medicament.
El laboratori té previst assistir a un congrés nacional i instal·lar-hi un estand.
Es poden tenir en aquest estand articles tal i com estan publicats en les revistes (sense cap tipus de promoció) d'un principi actiu que està comercialitzat a Europa però que no ho està a Espanya?
En els congressos i reunions internacionals es pot lliurar informació científica sobre algun medicament no comercialitzat a Espanya o sobre alguna indicació no autoritzada.
Aquesta informació ha d'estar redactada en l'idioma del país on està comercialitzat o bé en anglès.
En el cas d'un medicament que té tots els tràmits complerts i que, per tant, pot ser objecte de promoció, és possible fer-ne promoció en anglès en congressos i reunions internacionals?
Degut a l'assistència de professionals d'altres països, els materials publicitaris d'un medicament en el marc d'un congrés o reunió internacional es poden lliurar en anglès.
Ara bé, quan el congrés se celebri a Espanya i el medicament estigui autoritzat per l'AEMPS, la fitxa tècnica disponible a l'estand ha de ser el document oficial emès per l'AEMPS.
Monografia realitzada per la Secció de Vigilància i Publicitat de Medicaments del Servei d'Ordenació i Qualitat Farmacèutiques.